Víťazstvo s Nitrou, dvojgólový Southorn
Góly: 6. Southorn (Bubela), 38. Jääskeläinen (Hrnka, Hickmott), 40. Hrnka (Hickmott, Jääskeläinen), 45. Bartánus (Tamáši, Bubela), 59. Southorn (Slovák, Lamper) – 22. Čaládi (Kerbashian, Versteeg), 35. Minárik (Korím)
Vylúčenia na 2 min.: 2:5, presilovky: 2:0, oslabenia: 1:0, rozhodovali: Miroslav Štefik, Petr Lokšík – Martin Krajčík, Jozef Valo, 2 254 divákov
HC ´05 iClinic Banská Bystrica: Gajan – Southorn, Cardwell, Ďatelinka, Nemčík, Mihalik, Petrinec, Zubák – Hickmott, Slovák, Jääskeläinen – Hrnka, Bubela, Bartánus – Kabáč, Gabor, Lamper – Fafrák, Tamáši, Šille – Sojka
HK Nitra: Kompas – Mezei, Morrison, Olsen, Kubka, Versteeg, Sloboda, Rácz, Korím – Blackwater, Lušňák, Scheidl – Buček, Kollár, Koyš – Fominykh, Čaládi, Kerbashian – Csányi, Minárik, Hrušík
Hokejisti majstrovskej Banskej Bystrice zvíťazili v stredu v 25. kole Tipsport Ligy nad Nitrou 5:2.
Úvod začal opatrne, oživenie priniesla až presilovka Nitry, v ktorej zaujal teč Csányiho, ale Gajan, ktorý nahradil indisponovaného Beskorowanyho, bol pozorný. Bystričania predviedli v oslabení prečíslenie troch na dvoch a po prihrávke Bubelu sa presadil z dvoch metrov parádnou koncovkou do horného vinkla aktuálny kanonier a zároveň obranca 'baranov' Southorn – 1:0. Domáci mohli ísť aj do dvojgólového vedenia, dve možnosti mal zblízka Lamper, najmä v presilovke mohol pokoriť Kompasa. Hostia pohrozili v štrnástej minúte Fominychom, ktorý šikovne strčil hokejku do bránkoviska, ale puk za gólmana HC '05 neputoval.
Na začiatku druhej tretiny išiel do krátkeho úniku Čaládi od útočnej modrej a zužitkoval ho strelou švihom na 1:1. Domáci mali potom viac striel, najmä Bartánus mohol rozvlniť sieť z pravej strany, ale neskôr Čaládi išiel aj do druhého úniku, no ten už nevyužil. O minútu na to po vyhratom buly sa ujala delovka Koríma spoza kruhu, možno tam bol i teč Minárika, a bolo 1:2. Lenže následne hrala Banská Bystrica dve presilovky a v prvej sa presadil príklepom pred odkrytou bránkou Jääskeläinen a v druhej otočil stav na 3:2 zblízka pohotový Hrnka.
V tretej tretine videli diváci taktiež gól v početnej výhode a dal ho majster, konkrétne Bartánus švihom z pravého kruhu na 4:2. Nitrania sa potom snažili znížiť, ale nevyužili druhú presilovku v zápase, v nej Buček vystrelil spomedzi kruhov, Gajan puk vyrazil pred seba, kde ešte dorážali Kerbashian so Scheidlom, no gólman HC '05 za výdatnej pomoci svojich spoluhráčov puk za svoj chrbát nepustil. V ďalších minútach hrali domáci umne, nepúšťali súpera spod Zobora do vyloženej šance, ten v samom závere odvolal brankára, avšak inkasoval aj piaty gól, dal ho Southorn spoza vlastnej modrej čiary.
Dan Ceman (B. Bystrica): "Oba tímy začali opatrne, akoby čakali, čo sa môže stať. Našťastie sme dali my ten prvý gól, no v druhej tretine bola Nitra lepšia, otočila duel. Pomohli nám presilovky päť na štyroch i päť na troch v závere strednej časti, dali sme dva góly a otočili sme duel. V tretej tretine sme pridali ďalší gól a potom sme to dobre udržiavali, nepúšťali sme súpera do šancí. Dnes rozhodili naše presilovky aj oslabenia, hrali sme ich lepšie než v zápase v Michalovciach. Musím za to pochváliť môj tím. Veľmi dobrý výkon podal Gajan v bránke, nestratili sa ani mladíci v obrane Petrinec so Zubákom, čo bolo tiež dôležité proti takému súperovi ako je Nitra."
Marián Bažány (Nitra): "Mali sme trochu ťažký vstup do zápasu. Bystrica hrala jednoduchý, fyzický hokej. Postupom času sme sa s tým vyrovnali, začali sme byť lepší na puku, lepšie sme korčuľovali, držali sme sa v útočnom pásme, mali sme aj tlak. V strednom dejstve to bol dobrý hokej z nášho pohľadu, viedli sme 2:1, ale spravili sme faul vysokou hokejkou a dostali sme štyri minúty. Potom ďalší faul vysokou hokejkou, nevyhodili sme jasný puk z tretiny a už som vedel, že je zle. Dostali sme dva góly, súper otočil a tam sa zlomil zápas. V tretej tretine sme chceli vyrovnať, ale na začiatku sme vyholili puk mimo ihriska a v ďalšom oslabení sme znovu inkasovali gól. Povedali sme si, že chceme hrať disciplinovane, pretože presilovky má Bystrica najlepšie v lige, no päť vylúčení je veľa. V hre päť na päť sme vyhrali zápas 2:0, ale za to si nič nekúpime. Musíme hrať disciplinovane a dohrávať každú jednu situáciu stopercentne. Potom sa dostaví úspech."
autor: TASR